text: Demente på camping - i forhaven
  14 august 2013 kl. 13.28
  Den seneste halvanden måned har demente på dagcentret Lyngparken i Varde kunnet kommme på ferie. 30 meter hjemmefra.
  Det var personalet på Lyngparken, der fik ideen til at give dagcentrets 12 brugere en anderledes ferieoplevelse. Derfor har der siden Sankt Hans stået en campingvogn med fortelt 30 meter fra hovedindgangen til Lyngparken. Men teltet og campingvognen vender væk fra Lyngparken, med udsigt ud over grønne arealer. Det giver de demente en følelse af at være på ferie.
  - Vi tager nogle spil med og en picnickurv med lidt at spise og noget anderledes saftevand, end det vi har inde på institutionen. Det giver brugerne en følelse af at være på ferie og væk fra dagcentret, fortæller Ellen Høivang, social- og sundhedsassistent på dagcentret.
  De demente der bruger dagcentret i dagtimerne nyder også campinglivet.
  - Det er hyggeligt, og vejret er jo pragtfuldt. Der er ingen grund til at klage. Vi får ordenlig forplejning, og det synes jeg er godt, mener Ernst, der er bruger på centret.
  Både Lyngparkens ansatte og brugere håber, at både campingvogn og fortelt kommer op igen næste sommer.
  